**Каб сваім сэрцам зразумець маглі: Маркевіч – гонар**

**Сенненскай зямлі**

*эсэ*

У кожнага чалавека ёсць месца, дзе ён нарадзіўся і вырас. Гэта яго малая радзіма. Любоў да яе непарыўна звязана з гісторыяй, культурай свайго народа, яго творчасцю. У гісторыка-краязнаўчым музеі г.Сянно працуе зала этнаграфіі, дзе размешчаны вырабы, выкананыя народнымі майстрамі-умельцамі. Галоўнае месца ў ёй адведзена раздзелу ”Узыходзячае сонца“. Я хачу расказаць пра тое, як гэты выраз звязаны з гераіняй майго эсэ Матронай Маркевіч, чыё імя мы так беражліва захоўваем у памяці. Такім чынам, усё па-парадку.

Нарадзілася Матрона Сяргееўна Маркевіч (у дзявоцтве Кацэр) у 1882 годзе ў в.Клімачы Сенненскага раёна Віцебскай вобласці ў сялянскай сям’і, дзе выхоўвалася 8 дзяцей, якія з малалетняга ўзросту прывучаліся да працы. Усе жанчыны ў сям’і адрозніваліся майстэрствам у розных відах рукадзелля. Шыць, ткаць, вышываць, вязаць з дзяцінства ўмела і Матрона. Яна была рэдкай майстрыхай, граматным чалавекам, бо ўмела чытаць і пісаць. Была дзіўнай прыгажуняй і зайздроснай нявестай у акрузе. Каб жыццё ўдала склалася ў шлюбе, Матрона вышыла ручнік. Яго арнамент сёння з’яўляецца элементам Дзяржаўнага сцяга Рэспублікі Беларусь.

Сямейная пара, дзе выхоўвалася 6 дзяцей, была шчаслівая ў шлюбе. Аляксею Захаравічу Маркевічу любое рамяство было пад сілу: і кажухі шыў, і чамаданы рабіў, і дзёгаць гнаў. А яшчэ добра іграў на балалайцы і спяваў. Жонка Матрона вышывала, ткала, а вырабы свайго рукадзелля насіла на продаж у Сянно. Але шчасце сям’і, якая па тых мерках лічылася заможнай, не было доўгім. Адно за адным пачаліся выпрабаванні: арышт мужа ў 1937 годзе (перыяд калектывізацыі), які так і не вярнуўся дадому, выпрабаванне голадам, Вялікай Айчыннай вайной, калі падчас карных экспедыцый немцы палілі населеныя пункты, забіралі маёмасныя каштоўнасці, выпрабаванне наступствамі вайны, калі Матроне прыйшлося разам з дзецьмі будаваць зямлянку. Было вельмі цяжка, але любімую справу Матрона Сяргееўна не закінула: па вечарах пасля працы ў калгасе яна ткала, вязала, прала. Яна валодала вельмі добрай зрокавай памяццю: усё, што з убачанага спадабалася, яна магла вышыць.

Памерла Матрона ў 1957 годзе, так і не даведаўшыся, што яе ўзор ”Узыходзячае сонца“, які ўвасабляе яснае сонейка з жыватворнымі сваімі прамянямі, пад ім – пладаносную ніву, дом, родны куток, лёг у аснову Дзяржаўнага сцяга і з’яўляецца своеасаблівым нацыянальным кодам нашай краіны. Вялікая заслуга ў гэтым роднага брата майстрыхі Міхаіла Кацэра, доктара мастацтвазнаўства Нацыянальнай акадэміі навук Беларусі.

З усяго сказанага я зрабіла выснову – гэта словы-заклікі, якія ідуць ад усяго сэрца. Менавіта імі я і завяршаю эсэ: ”Калі мы будзем вывучаць гісторыю сваёй малой радзімы, яе культуру, традыцыі, то мы зробім крок да таго, што будучыя пакаленні будуць захоўваць і памятаць мінулае сваёй малой радзімы, памяць пра асоб, якія праславілі родны куток, ганарыцца ім, і тым, што яны тут нарадзіліся і жывуць“.

***Літоўкіна Валерыя***, 15 гадоў, аб’яднанне па інтарэсах ”Бацік“,

Сенненскі раённы цэнтр дзяцей і моладзі